aluminiumoksid
Store norske leksikon,Realfag,Kjemi,Uorganisk kjemi
Aluminiumoksid er en kjemisk forbindelse av aluminium og oksygen. Den kjemiske formelen til aluminiumoksid er Al2O3.
Aluminiumoksid dannes ved forbrenning av aluminium eller ved gløding av aluminiumhydroksid eller aluminiumsalter av flyktige syrer. Et tynt lag av aluminiumoksid vil også dannes på aluminiumsoverflater som utsettes for luft. Forekomst og egenskaper Aluminiumoksid er et hvitt pulver som opptrer i flere polymorfe modifikasjoner. Man kjenner også til flere hydrater av aluminiumoksid. Aluminiumoksid finnes i naturen som bauxitt og hydratiserte mineraler. Hvis bauxitt varmes til over 2000 °C, dannes alundum, som brukes som slipe- og polérmiddel, og som varmebestandig (refraktorisk) materiale til høytemperaturbruk. Alundum er videre utgangsmateriale for fremstilling av syntetisk rubin (rød) og safir (blå). Fargen på disse kunstige edelstenene skyldes forurensninger av henholdsvis krom og titan/jern. Fysiologisk virkning Under produksjon av aluminiumoksid, og særlig under sliping av aluminium, har det vært beskrevet en alvorlig form for interstitiell bindevevsdannelse i lungene hos arbeidere. Det er usikkert om årsaken til denne fibrosen bare er aluminiumoksidpartiklene. Les mer i Store norske leksikon aluminium oksider oksidasjon korrosjon edelstener